b'\n_START_ARTICLE_\nDubrova\xc4\x8dki dinar\n_START_PARAGRAPH_\nDubrova\xc4\x8dki dinar je bio srebreni kovani novac, kojeg je kovala Dubrova\xc4\x8dka Republika od 1337. do kraja 18. stolje\xc4\x87a, u \xc4\x8detiri nominale kao dinar, poludinar, dinari\xc4\x87 i poludinari\xc4\x87.\n_START_SECTION_\nPovijest\n_START_PARAGRAPH_\nDinar se po\xc4\x8deo kovati 1337., kao kovanica od 1,951 grama, i \xc4\x8disto\xc4\x87e srebra 916,67/1000.  Vremenom mu je smanjivana masa i kvaliteta srebra. Dinar su u gornjim hrvatskim krajevima zvali poltura, po uzoru na sli\xc4\x8dnu ugarsku kovanicu.  Vrijednost dinara kao i dinari\xc4\x87a u odnosu na druge vrste dubrova\xc4\x8dkih kovanica nije se mijenjala, dinar i dinari\xc4\x87 vrijedili su 30 minci, a 1 perpera 12 dinara (ili dinari\xc4\x87a)._NEWLINE_Poludinar je kovan od 1370. do 1627., imao je promjer izme\xc4\x91u 14-16 mm, i masu od 39,2 do 66,5 gr:  Poludinar je kovan u nekoliko varijanti. Na aversu je bila glava sv. Vlaha i natpis "S. BLASIUS RAGUSII", a na reversu je bila glava Krista s natpisom "IESUS KRISTUS". Pred kraj njegova izdavanja to je bio naziv za kovanicu od 50 para._NEWLINE_Dinari\xc4\x87 je bio prvi dubrova\xc4\x8dki novac, na kojem se nalazila godina kovanja. Izdavao se od 1626. do 1761. kao srebrena kovanica, promjera od 17 do 19 mm.  Na aversu je bio sv. Vlaho, s maketom grada i biskupskim \xc5\xa1tapom, a okolo njega natpis - "S BLASIUS RAGVSII". Lijevo i desno od sveca bila je godina kovanja. Na reversu je bio lik Krista okru\xc5\xbeenog zvjezdama i natpisom "TVTA SALVS". Dinari\xc4\x87 je vremenom gubio na vrijednosti, kako mu je opadala kvaliteta izrade i koli\xc4\x8dina srebra._NEWLINE_Poludinari\xc4\x87 je bio sitni bakreni novac, kovan od 1795. do 1796., promjera 21-22 mm. Na aversu je bio lik sv. Vlaha, oko njega natpis "PROT REIP RHACUSIM", a s desne strane godina kovanja. Na reversu se nalazio stoje\xc4\x87i lik Isusa, koji blagoslivlja, sa natpisom okolo njega "DEUS REFUGI ET VIRTUS". Na dnu se nalazila oznaka gravera.'